Yohane 11 | Baiblo ɔ Ngɛ Intanɛti ɔ Nɔ | New World Translation\nLazaro gbenɔ (1-16)\nYesu wo Maata kɛ Maria a bua (17-37)\nYesu tle Lazaro si (38-44)\nA so konɛ a gbe Yesu (45-57)\n11 Jehanɛ ɔ, nyumu ko nɛ a tsɛɛ lɛ ke Lazaro ɔ be he wami; e je Betania, ngɛ Maria kɛ e nyɛmiyo Maata a kɔpe ɔ mi. 2 Maria nɛ ɔ lɛ e plɛ nu kɛ e he via kɛ pue Nyɔmtsɛ ɔ nɔ nɛ e ngɔ e yi bwɔmi kɛ tsu e nane ɔmɛ a he ɔ nɛ; e nyɛminyumu Lazaro lɛ e be he wami ɔ nɛ. 3 Enɛ ɔ he ɔ, Lazaro nyɛmiyi ɔmɛ tsɔ nɛ a kɛ sɛ gbi ya ha lɛ ke: “Nyɔmtsɛ, hyɛ! nɔ nɛ o suɔ e sane ɔ be he wami.” 4 Se benɛ Yesu nu he ɔ, e de ke: “Hiɔ nɛ ɔ, pi nɛ e ma ya gbe nya ngɛ gbenɔ mi, mohu ɔ, e maa pee Mawu hɛ mi nyami womi, konɛ a gu nɔ kɛ wo Mawu Bi ɔ hɛ mi nyami.” 5 Ngɛ anɔkuale mi ɔ, Yesu suɔ Maata kɛ e nyɛmiyo ɔ, kɛ Lazaro. 6 Se benɛ e nu kaa Lazaro be he wami ɔ, e kpale hi he nɛ e ngɛ ɔ ligbi enyɔ sɔuu. 7 Lɔ ɔ se ɔ, e de kaseli ɔmɛ ke: “Nyɛ ha nɛ waa kpale kɛ ho Yudea ya ekohu.” 8 Kaseli ɔmɛ de lɛ ke: “Rabi, lingmi nɛ ɔ pɛ nɛ Yudea bi ɔmɛ ka kaa a maa fiaa mo tɛ, nɛ o kpale yaa lejɛ ɔ ekohu lo?” 9 Yesu ha heto ke: “Pu si temi kɛ ya su pu si nɔmi hɛɛ ngmlɛfia 12, aloo pi jã? Ke je na nɛ nɔ ko ngɛ nyɛɛe ɔ, e tɛ we nɔ́ ko, ejakaa e naa je nɛ ɔ mi la a. 10 Se ke je jɔ nɛ nɔ ko ngɛ nyɛɛe ɔ, e tɛɔ si, ejakaa la a be e mi.” 11 Benɛ e de ní nɛ ɔmɛ ta a, e de hu ke: “Wa huɛ Lazaro hwɔ mahe, se i ngɛ blɔ hiae kɛ yaa lejɛ ɔ konɛ ma ya tsɛ̃ɛ lɛ.” 12 Kɛkɛ nɛ kaseli ɔmɛ de lɛ ke: “Nyɔmtsɛ, ke e ngɛ mahe hwɔe ɔ, lɛɛ e ma ná he wami.” 13 E gbenɔ ɔ he munyu mohu nɛ Yesu tu ɔ nɛ. Se mɛɛ lɛɛ a susu kaa mahe nɛ nɔ hwɔɔ kɛ jɔɔ e he ɔ he munyu nɛ e ngɛ tue. 14 Kɛkɛ nɛ Yesu gba mi kpoo nɛ e de mɛ ke: “Lazaro gbo, 15 nɛ nyɛ he ɔ, e ngɔ ye nya kaa i be lejɛ ɔ bɔ nɛ pee nɛ nyɛ he ye. Se nyɛ ha nɛ waa ho e ngɔ ya.” 16 Enɛ ɔ he ɔ, Toma, nɔ nɛ a tsɛɛ lɛ ke Hayo ɔ de e nyɛmimɛ kaseli ɔmɛ ke: “Nyɛ ha nɛ wɔ hu waa ya konɛ waa kɛ lɛ tsuo nɛ ya gbo.” 17 Benɛ Yesu su lejɛ ɔ, e na kaa Lazaro ye ligbi eywiɛ sɔuu momo ngɛ yɔkɔ* ɔ mi. 18 Betania kɛ Yerusalɛm kɛ we, a kpɛti kɛmi maa pee si tomi enyɔ.* 19 Nɛ Yuda bi ɔmɛ a kpɛti nihi fuu ba je ngmlaa ha Maata kɛ Maria, nɛ a ngɛ a bua woe ngɛ a nyɛminyumu ɔ he je. 20 Benɛ Maata nu kaa Yesu ma a, e ho konɛ e kɛ lɛ ya kpe; se Maria lɛɛ e hii si ngɛ we ɔ mi. 21 Kɛkɛ nɛ Maata de Yesu ke: “Nyɔmtsɛ, kaa o ngɛ hiɛ ɔ, jinɛ ye nyɛminyumu ɔ ko gbo we. 22 Se kɛ̃ ɔ, amlɔ nɛ ɔ po ɔ, i le kaa nɔ́ fɛɛ nɔ́ nɛ o ma bi Mawu ɔ, Mawu ma ha mo.” 23 Yesu de lɛ ke: “O nyɛminyumu ɔ maa te si.” 24 Maata de lɛ ke: “I le kaa e maa te si ngɛ nyagbe ligbi ɔ nɔ ngɛ gbogboehi a si tlemi ɔ mi.” 25 Yesu de lɛ ke: “Imi ji gbogboehi a si tlemi ɔ kɛ wami ɔ nɛ. Nɔ nɛ e heɔ mi yeɔ ɔ, ke e gbo po ɔ, e maa ba wami mi; 26 nɛ nɔ fɛɛ nɔ nɛ e ngɛ wami mi nɛ e heɔ mi yeɔ ɔ be gboe gblegbleegble. Anɛ o heɔ enɛ ɔ yeɔ lo?” 27 Maata de lɛ ke: “Ee, Nyɔmtsɛ, i heɔ yeɔ kaa mo ji Kristo ɔ, Mawu Bi ɔ, nɔ nɛ e ma je ɔ mi ɔ nɛ.” 28 Benɛ e de enɛ ɔ, e pue nɔ kɛ ho nɛ e ya tsɛ e nyɛmiyo Maria, nɛ e wo e tue mi ke: “Tsɔɔlɔ ɔ ngɛ hiɛ ɔ, nɛ e ngɛ mo tsɛe.” 29 Benɛ e nu enɛ ɔ, e te si pam nɛ e ho e ngɔ ya. 30 Jamɛ a be ɔ mi ɔ, Yesu sui kɔpe ɔ mi lolo, mohu ɔ, e ngɛ he nɛ Maata kɛ lɛ ba kpe ngɛ ɔ loloolo. 31 Benɛ Yuda bi ɔmɛ nɛ a kɛ Maria ngɛ we ɔ mi nɛ a ngɛ e bua woe ɔ na kaa e te si pam kɛ je kpo ɔ, a nyɛɛ e se, nɛ a susu kaa e yaa yɔkɔ* ɔ he konɛ e ya fo ya ngɛ lejɛ ɔ. 32 Benɛ Maria ya su he nɛ Yesu ngɛ ɔ nɛ e na Yesu ɔ, e kpla si ngɛ e nane nya nɛ e de lɛ ke: “Nyɔmtsɛ, kaa o ngɛ hiɛ ɔ, jinɛ ye nyɛminyumu ɔ ko gbo we.” 33 Benɛ Yesu na kaa e ngɛ ya foe nɛ Yuda bi ɔmɛ nɛ a piɛɛ Maria he kɛ ba a hu ngɛ ya foe ɔ, e ye aywilɛho ngɛ e mi,* nɛ e hao. 34 E bi mɛ ke: “Jije nyɛ to lɛ ngɛ?” A de lɛ ke: “Nyɔmtsɛ, moo ba nɛ o ba hyɛ.” 35 Yesu wɔle vo nyu. 36 Kɛkɛ nɛ Yuda bi ɔmɛ bɔni demi ke: “Hyɛ, e suɔ e sane nitsɛnitsɛ!” 37 Se a kpɛti ni komɛ bi ke: “Anɛ nyumu nɛ ɔ nɛ e bli nyumu ɔ nɛ e hɛ ngmɛ yu ɔ hɛ ngmɛ ɔ ko nyɛ we nɛ e tsi nɔ nɛ ɔ gbenɔ ɔ nya lo?” 38 Kɛkɛ nɛ benɛ Yesu kpale ye aywilɛho* ngɛ e mi ekohu ɔ, e ba yɔkɔ* ɔ he. Ngɛ anɔkuale mi ɔ, yɔkɔ ɔ ji tɛ puɔ nɛ a kɛ tɛ tsi nya. 39 Yesu de ke: “Nyɛ je tɛ ɔ.” Maata, nɔ nɛ e gbo ɔ nyɛmiyo ɔ de lɛ ke: “Nyɔmtsɛ, be nɛ ɔ mi ɔ, e ngɛ fu jee, ejakaa ligbi eywiɛ sɔuu ji nɛ ɔ nɛ.” 40 Yesu de lɛ ke: “Anɛ i de we mo kaa ke o he ye ɔ, o maa na Mawu hɛ mi nyami ɔ lo?” 41 Lɔ ɔ he ɔ, a je tɛ ɔ. Kɛkɛ nɛ Yesu wo e hɛ nɔ, nɛ e hyɛ hiɔwe nɛ e de ke: “Tsaatsɛ, i naa mo si kaa o bu mi tue. 42 Ngɛ anɔkuale mi ɔ, i le kaa o buɔ mi tue be fɛɛ be; se i de jã ngɛ nimli babauu nɛ a daa si ngɛ hiɛ ɔ he je, konɛ a he ye kaa mo lɛ o tsɔ mi.” 43 Benɛ e de ní nɛ ɔmɛ ɔ, e kɛ gbi nɛ nya wa kpa ngmlaa ke: “Lazaro, jee kpo!” 44 Nyumu ɔ nɛ e gbo ɔ je kpo kɛ ba, nɛ bo nɛ a kɛ blaa e nanehi kɛ e ninehi ɔ ngɛ e he, nɛ bo fĩ e hɛ mi. Yesu de mɛ ke: “Nyɛɛ pɛne lɛ nɛ nyɛ ha nɛ e ya.” 45 Enɛ ɔ he ɔ, Yuda bi fuu nɛ a ba Maria ngɔ nɛ a na nɔ́ nɛ Yesu pee ɔ he lɛ ye, 46 se a ti ni komɛ je kɛ ho Farisi bi ɔmɛ a ngɔ ya nɛ a ya bɔ mɛ nɔ́ nɛ Yesu pee ɔ. 47 Enɛ ɔ he ɔ, osɔfo nikɔtɔma amɛ kɛ Farisi bi ɔmɛ tsɛ Sanhedri bi ɔmɛ kpe nɛ a de ke: “Mɛni wa maa pee, ejakaa nyumu nɛ ɔ ngɛ okadihi fuu pee? 48 Ke wa ngmɛ lɛ blɔ kaa e ya nɔ jã a, mɛ tsuo a ma he lɛ maa ye, nɛ Roma bi ɔmɛ maa ba nɛ a ma ba ngɔ wa sɔlemi we ɔ* kɛ wa ma a ngɛ wa dɛ.” 49 Se a kpɛti nɔ kake nɛ a tsɛɛ lɛ ke Kayafa, nɛ lɛ ji osɔfo nɔkɔtɔma pe kulaa ngɛ jamɛ a jeha a mi ɔ de mɛ ke: “Nyɛ li nɔ́ ko nɔ́ ko kulaa, 50 jinɛ e sa nɛ nyɛ ko susu he nɛ nyɛ ko le kaa nyɛ ma ná he se ke nɔ kake gbo ha ni ɔmɛ mohu pe nɛ ma a tsuo hɛ mi ma kpata.” 51 Se pi lɛ nitsɛ e yi mi nɛ e to kɛ tu munyu nɛ ɔ, mohu ɔ, akɛnɛ osɔfo nɔkɔtɔma pe kulaa ji lɛ ngɛ jamɛ a jeha a mi he je ɔ, e gba kɛ fɔ si kaa Yesu ma gbo kɛ ha ma a, 52 nɛ pi kɛ ha ma a pɛ kɛkɛ, se mohu ɔ, konɛ e bua Mawu bimɛ nɛ a gbɛ kɛ fĩa amɛ a nya nɛ e pee mɛ kake. 53 Lɔ ɔ he ɔ, kɛ je jamɛ a ligbi ɔ se kɛ yaa a, a so kaa a maa gbe lɛ. 54 Enɛ ɔ he ɔ, Yesu nyɛɛ we ngɛ Yuda bi ɔmɛ a kpɛti nɛ nihi nɛ a na lɛ hu, mohu ɔ, e je lejɛ ɔ kɛ ho kpokpa nɛ e kɛ nga a nɔ kɛ we ɔ mi ya, nɛ e kɛ kaseli ɔmɛ ya hi ma ko nɛ a tsɛɛ ke Efraim ɔ mi. 55 Jehanɛ ɔ, Yuda bi ɔmɛ a He Tsɔmi ɔ su ta, nɛ nihi fuu je kɔpe ɔmɛ a mi nɛ a kuɔ kɛ ho Yerusalɛm ya konɛ a ya tsukɔ a he ngɛ kusumi nya loko He Tsɔmi ɔ nɛ e su. 56 A ngɛ Yesu hlae, nɛ benɛ a daa si ngɛ sɔlemi we ɔ, a ngɛ a sibi bie ke: “Kɛ nyɛ susu kɛɛ? Anɛ e be gbijlɔ ɔ bae kulaa lo?” 57 Se osɔfo nikɔtɔma amɛ kɛ Farisi bi ɔmɛ fã kaa ke nɔ ko ná le he nɛ Yesu ngɛ ɔ, e sa nɛ e ba bɔ amaniɛ, konɛ a nyɛ nɛ a ya nu lɛ.\n^ Maa pee kilomita etɛ. Hela, “maa pee stadia 15.”\n^ Hela, “mumi mi.”\n^ Hela, “fa hmm.”\n^ Hela, “wa hiɛmɛ nɛ ɔ.”